บ้านปูยอมจ่ายแพงซื้อหุ้นเหมืองออสซี่
"บ้านปู"ประกาศจัดทำคำเสนอซื้อหุ้นเหมืองออสเตรเลียเป็นเงินสดในราคา 1.80เหรียญออสเตรเลียต่อหุ้น
12 ก.ย. 2554

"บ้านปู"ประกาศจัดทำคำเสนอซื้อหุ้นเหมืองออสเตรเลียเป็นเงินสดในราคา 1.80เหรียญออสเตรเลียต่อหุ้น
บริษัทบ้านปู(BANPU) ประกาศจัดทำคำเสนอซื้อหุ้นทั้งหมดของบริษัท Hunnu Coal Limited  โดยเสนอซื้อเป็นเงินสดที่ราคา 1.80เหรียญออสเตรเลียต่อหุ้น เพื่อทำให้มูลค่าส่วนทุนของ Hunnu เต็มมูลค่าที่ 477 ล้านเหรียญออสเตรเลีย
บริษัทบ้านปู ได้ใช้บริษัทย่อยที่ถือหุ้นทั้งหมด100% คือBanpu Minerals (Singapore) Pte. Ltd.เข้าไปลงทุนใน  Hunnu มาตั้งแต่เดือนมี.ค.2554 และปัจจุบันถือหุ้นสัดส่วน 12% และต้องการถือหุ้นทั้งหมด 
อย่างไรก็ตามการเสนอซื้อหุ้นในราคาสูงกว่าราคาตลาดในปัจจุบันอย่างมีนัยสำคัญ และคณะกรรมการของ Hunnu ได้มีมติเป็นเอกฉันท์ แนะนำให้ผู้ถือหุ้นของ Hunnu  และผู้ซื้อออพชั่นของ Hunnu ตอบรับคำเสนอซื้อหุ้นของบ้านปูแล้ว แต่ภายใต้เงื่อนไขว่าไม่มีคำเสนอซื้ออื่นที่ดีกว่า
สำหรับราคาเสนอซื้อหุ้นละ1.80เหรียญออสเตรเลียต่อหุ้น คิดเป็น 30% สูงกว่าราคาปิดของหุ้น Hunnu ที่ 1.385 เหรียญออสเตรเลีย เมื่อวันที่ 8 ก.ย. 2554 ซึ่งเป็นวันซื้อขายสุดท้ายก่อนการประกาศทำคำเสนอซื้อครั้งนี้ หรือราคาเสนอซื้อคิดเป็น 53% สูงกว่า ราคาหุ้นของ Hunnu ที่ 1.18 เหรียญออสเตรเลีย คิดคำนวณตามราคาหุ้นเฉลี่ยถ่วงน้ำหนักสำหรับระยะเวลาหนึ่งเดือนจนถึงวันที่ 8 ก.ย. 2554 หรือคิดเป็น 41% สูงกว่า ราคาหุ้นของ Hunnu ที่ 1.28 เหรียญออสเตรเลีย คิดคำนวณตามราคาหุ้นเฉลี่ยถ่วงน้ำหนักสำหรับระยะเวลาสามเดือนจนถึงวันที่ 8 ก.ย. 2554 
"บ้านปูให้ส่วนล้ำมูลค่าหุ้นที่สูง โดยพิจารณาถึงศักยภาพที่แข็งแกร่งของเหมืองถ่านหินและถ่านหินสำรองของ Hunnu  ซึ่งบ้านปูเชื่อว่าการทำคำเสนอซื้อโดยชำระค่าตอบแทนเป็นเงินสดจะทำให้ผู้ถือหุ้นของ Hunnuและผู้ถือออพชั่นของ Hunnu สามารถรับรู้กำไรในมูลค่าหุ้นและออพชั่น ได้ทันทีโดยเฉพาะในสภาพตลาดที่ผันผวนและไม่แน่นอนในปัจจุบัน"
บ้านปูจะให้การสนับสนุนอย่างเต็มที่แก่ทีมผู้บริหารและกลยุทธ์ทางธุรกิจที่ดำเนินการอยู่ในปัจจุบันของ Hunnu และบ้านปูเล็งเห็นถึงศักยภาพในอุตสาหกรรมถ่านหินของประเทศมองโกเลีย
ส่วนเงินทุนแหล่งเงินทุนที่ใช้ในการทำคำเสนอซื้อในครั้งนี้มาจากเงินสดสำรอง และจากวงเงินสินเชื่อที่มีอยู่ในปัจจุบันBid Implementation Deed (BID) บ้านปู และ Hunnu ได้เข้าทำ BID โดยคู่สัญญาแต่ละฝ่ายตกลงจะอำนวยความสะดวกต่อกันในการดำเนินการตามคำเสนอซื้อของบ้านปูข้อตกลงตาม BID เป็นข้อตกลงทั่วไปสำหรับการทำคำเสนอซื้อรวมถึงวิธีการเพื่อปกป้องการทำคำเสนอซื้อ ตัวอย่างเช่น ข้อห้ามมิให้ติดต่อหรือเจรจากับผู้สนใจทำคำเสนอซื้อรายอื่น และการไม่ให้ข้อมูลของ Hunnuแก่บุคคลอื่นเพื่อตรวจสอบหากมีการแข่งทำคำเสนอซื้อ นอกจากนี้ ยังมีข้อกำหนดให้ Hunnu จ่ายค่าปรับ (break fee) ให้กับบ้านปูตามเหตุการณ์ที่กำหนดไว้